En lang række politikere kæmper lige nu nordjyske Nene Hyldgaards sag - alligevel har det lange udsigter at genvinde retten til at blive permanent i Danmark.

14 måneder. Så længe har familien Hyldgaard fået at vide, at det skal tage at behandle deres klage i Udlændingestyrelsen. Flere nordjyske folketingspolitikere - og Hjørrings borgmester forlanger, at sagen om cubanskfødte Nena Hyldgaards opholdstilladelse bliver behandlet her og nu. TV2 Nord har i flere indslag fortalt om Nena, der egentlig opfyldte alle krav til at få permanent opholdstilladelse, men alligevel blev afvist, fordi hun var begyndt på en uddannelse til social og sundhedsassistent. Det fik hende i frustration til at forlade Danmark i flere måneder,  og forleden kom hun hjem igen . Men Hjørring Kommune burde have frarådet Nena Hyldgaard fra at starte på en uddannelse mens hun søgte om permanent opholdstilladelse, og derfor bør sagen ifølge politikerne gå om. Sådan så det ud, da Nena vendte hjem: Lægger pres på 11 nordjyske borgmestre og flere nordjyske folketingspolitikere presser nu på, for at Nena Hyldgaard kan få sin behandlet i en fart i Udlændingestyrelsen. Per Larsen, Konservative og nyt medlem af Folketingets Integrationsudvalg siger: -	Der ligger jo en række sager fra Ombudsmanden om, at offentlige myndigheder skal vejlede borgerne, og det er Nena jo slet ikke blevet. Derfor skal hendes sag selvfølgelig hastebehandles, så hun kan få sin permanente opholdstilladelse. Preben Bang Henriksen (V) bakker op: -	Udlændingestyrelsen må behandle sagen i en fart. Det er en fuldstændig vanvittig historie, hvor en person, som vi virkelig har brug for her i Danmark har fået en forkert vejledning. Derfor synes jeg, at sagen skal genbehandles i en fart, og så tror jeg også på, at den får et andet resultat. Bjarne Laustsen (S), gør opmærksom på, at en offentlig myndighed – i dette tilfælde Hjørring Kommune, har erkendt, at have fejlet i sagen. -	Nena Hyldgaard er jo helt uforskyldt kommet i klemme i denne sag, og i lyset af, at hun har fået forkert rådgivning, vil jeg opfordre Udlændingestyrelsen til at lægge hendes sag øverst i bunken. Borgmestre sammen om brev Hjørring Kommunes borgmester Søren Smalbro (V) har tidligere stået fadder til et brev til Udlændingestyrelsen, som 10 nordjyske borgmesterkolleger har skrevet under på. De opfordrer til en forenkling af udlændingereglerne, så der ikke opstår sager, som Nena Hyldgaards. -	Jeg synes, regeringen skulle sætte fokus på det, de skriver i deres regeringsgrundlag, og så lade diskussionen om Store bededag ligge til en anden gang. Der er stort behov for den udenlandske arbejdskraft, ikke bare i kommunerne, men også på det private arbejdsmarked, siger Søren Smalbro. Også Preben Bang Henriksen opfordrer den nye regering, som hans parti Venstre er en del af, til at omsætte regeringsgrundlaget i praksis. På udlændingeområdet lyder det blandt andet : ”Vi vil føre en udlændingepolitik, der er stram, men samtidig ikke betyder, at uhensigtsmæssige regler spænder ben for almindelige familier”. -	Der vil jeg bare sige, at hvis den her regel står ved magt, så spænder den altså ben på en helt vanvittig måde, siger Preben Bang Henriksen. Alle tre nordjyske politikere har henvendt sig til Udlændinge- og Integrationsminister Kaare Dybvad Bek i sagen. Per Larsen har netop fået sæde i Folketingets Integrationsudvalg, og der vil han tage Nenas og flere andre sager op igen. -	Der ligger rent faktisk adskillige sager, hvor folk er kommet i klemme, fordi de har fået  ingen eller  dårlig vejledning af myndighederne. I min optik burde Nena Hyldgaard have haft sin permanente opholdstilladelse for længe siden. Det er pinligt, at det ikke er sket, når der åbenlyst er begået en fejl, siger Per Larsen.